ג'וש שפירו

ג'ושוע דייוויד שפירו (באנגלית: Joshua David Shapiro; נולד ב-20 ביוני 1973) הוא פוליטיקאי יהודי-אמריקאי המכהן כמושל ה-48 של קהיליית פנסילבניה, מאז ינואר 2023. שפירו, חבר המפלגה הדמוקרטית, נבחר בבחירות האמצע ב-2022 למושל המדינה. טרם כהונתו כמושל שירת כתובע הכללי של פנסילבניה בשנים 2023-2017 תחת המושל טום וולף. שפירו נולד ביוני 1973 בקנזס סיטי שבמיזורי. אביו שירת בצי ארצות הברית ובילדותו גדל שפירו בדרשר, עיירה במחוז מונטוגומרי שבפנסילבניה, מצפון לפילדלפיה. בתור ילד הצטרף למאבק למען מסורבי העלייה מברית המועצות, בעידוד הוריו, בית הספר היהודי ובית הכנסת. הוא התכתב עם ילד בשם אבי גולדשטיין ממשפחה יהודית בטביליסי, וגייס ילדים נוספים מרחבי העולם לכתוב לו. הוריו אף נסעו לברית המועצות שם נתנו טלית לאותו ילד לקראת הבר מצווה. לבסוף כאשר המשפחה קיבלה ויזה לעלייה לישראל, הם עברו בדרך בפנסילבניה, שם גולדשטיין ושפירו חגגו ביחד בר מצווה. שפירו גם נאם בעצרות למען הסירובניקים, ופנה לנבחרי ציבור בהם הסנאטורים ארלן ספקטור וג'ו ביידן על מנת לעודד אותם לתמוך במאבק. שפירו העיד שהשתתפותו במאבק זה גרמה לו להקדיש את חייו לפעילות ציבורית. הוא למד בבית הספר התיכון "האקדמיה העברית עקיבא", הידועה כיום בשם "האקדמיה העברית ע"ש ג'ק מ. ברק". שפירו נרשם לאוניברסיטת רוצ'סטר, שם למד מדע המדינה והיה ב-1992 לסטודנט הראשון בשנתו הראשונה ללימודים שניצח בבחירות לנשיאות התאחדות הסטודנדטים באוניברסיטת רוצ'סטר. בשנת 1995 השלים את לימודיו הגבוהים בהצטיינות. בזמן שעבד בגבעת הקפיטול במהלך היום, למד שפירו במקביל בבית הספר למשפטים של אוניברסיטת ג'ורג'טאון כסטודנט בלימודי ערב, וב-2002 קיבל תואר שני במשפטים. לאחר שסיים את לימודיו ברוצ'סטר, עבר שפירו לוושינגטון הבירה. הוא התחיל את דרכו הפוליטית כיועץ פרלמנטרי עבור הסנאטור קרל לווין ממישיגן, ולאחר מכן שימש כיועץ בכיר עבור חבר הקונגרס פיטר דויטש (אנ') מפלורידה. כעבור זמן מה מונה ליועץ בלשכתו של הסנאטור רוברט טוריצ'לי מניו ג'רזי. בשנים 1999–2003 היה ראש הסגל של חבר הקונגרס ג'ו האפל (אנ'), שייצג בבית הנבחרים חלקים ממחוז מונטוגומרי השוכנים במחוז הקונגרס ה-13 של פנסליבניה. בשנת 2004 התמודד שפירו לבית הנבחרים של פנסילבניה כנציג מחוז הבחירה ה-153. הוא ניצח בבחירות בהפרש של כעשרה אחוזים, וגבר על מועמד המפלגה הרפובליקנית וחבר הקונגרס לשעבר ג'ון פוקס (אנ'). הוא נבחר מחדש לבית המחוקקים המדינתי ב-2006, 2008 ו-2010. לאחר בחירות 2006 לבית המחוקקים של פנסילבניה, היה לדמוקרטים רוב של מושב אחד בבית הנבחרים, אך המפלגה לא הצליחה להתאחד מאחורי מועמד אחד לראשות הבית. שפירו סייע בתיווך עסקה שהביאה לבחירתו של הרפובליקני המתון דניס או'בריאן ליושב ראש בית הנבחרים. בתמורה, מינה או'בריאן את שפירו לסגנו. בעודו חבר בית הנבחרים המדינתי, היה שפירו בין התומכים הראשונים במועמדותו של הסנאטור ברק אובמה לנשיאות ארצות הברית ב-2008. היה זה בניגוד לחלק גדול מהממסד הפוליטי בפנסילבניה, שתמך במועמדותה של הילרי קלינטון. בשנים 2006–2017 עסק שפירו במקביל בדיני תאגידים במשרד עורכי הדין "סטרדלי, רונון, סטיבנס ויאנג" שבפילדלפיה. בשנת 2011 זכה שפירו בבחירות למועצת הנציבים של מחוז מונטוגומרי. הבחירות סימנו את הפעם הראשונה בהיסטוריה של פנסילבניה בה המפלגה הרפובליקנית איבדה את אחיזתה בשליטת המועצה. שפירו התמנה ליושב ראש המועצה מיד לאחר מכן. באפריל 2015 מינה אותו מושל פנסילבניה טום וולף לחבר במועצת המדינה לפשיעה ועבריינות. ב-2016 הצביע שפירו בעד ייקור מסים ב-11%, מה שהעלה את תשלום הארנונה המחוזית ב-66 דולר אמריקאי. במהלך כהונתו יישמה המועצה תקציב מבוסס-אפס והעבירה את השקעות הפנסיה המחוזיות מקרנות גידור לקרנות אינדקס. הדמוקרטים שמרו על הרוב במועצה גם בבחירות 2015, ושפירו כיהן שם עד 17 בינואר 2017. בבחירות 2016 התמודד שפירו לתפקיד התובע הכללי של פנסילבניה. בעוד ששפירו עסק בעריכת דין במשרד סטרדלי רונון בפילדלפיה, וכיהן כחבר מועצת המדינה לפשיעה ועבריינות, הוא מעולם לא כיהן כתובע. שפירו ביסס את מסע הבחירות שלו על השבת הכבוד של משרד התובע הכללי לאחר התפטרותה של קת'לין קיין שהורשעה בפלילים ואף נאסרה בבית סוהר, והבטיח להיאבק במגפת האופיואידים ובעבריינות בנשק. התמודדותו זכתה לתמיכתם של הנשיא אובמה ושל המועמדות הדמוקרטית לנשיאות הילרי קלינטון, כמו גם לזו של ראש עיריית ניו יורק לשעבר מייקל בלומברג, שנמנה בין התורמים הגדולים למסע הבחירות של שפירו. באפריל 2016 נבחר למועמד המפלגה הדמוקרטית, ובנובמבר אותה שנה נבחר ברוב דחוק לתובע הכללי. הוא הושבע לתפקידו בינואר 2017. שפירו נודע בהתנגדותו העזה לנשיא טראמפ במהלך כהונתו כתובע הכללי. הוא חבר לתובעים כלליים אחרים ממדינות ארצות הברית בהתנגדות לצו נשיאותי 13769 עליו חתם נשיא ארצות הברית דונלד טראמפ, ואף הגיש תביעה נגד הנשיא טראמפ והארגון רומי-קתולי "האחיות הקטנות של העניים" (Little Sisters of the Poor) כדי לחסום יישום כלל לפיו ישללו כיסויי ביטוח בריאות על אמצעי מניעה. הוא גם הצטרף לתובענה ייצוגית נגד המכון הטכנולוגי ITT, מוסד חינוכי למטרות רווח באינדיאנה, שהוכרעה בהסדר של 168 מיליון דולר (כ-5 מיליון דולר מההסדר יועברו לסטודנטים בפנסילבניה). בשנת 2018 הגיע משרדו להסכם עם פקידים פדרליים למניעת הפצת שרטוטים של כלי נשק להדפסה תלת-ממדית. ב-2019 הביע תמיכה בלגליזציה של מריחואנה רפואית בידי שימוש מבוגרים, וחבר למושל טום וולף ודמוקרטים אחרים בפנסילבניה. לפני ששפירו נכנס לתפקידו ב-2017, משרד התובע הכללי של פנסילבניה פתח בחקירה בדבר האשמות בהתעללות מינית שבוצעו על ידי חברי הכנסייה הקתולית. שפירו בחר להתקדם בחקירה, ובאוגוסט 2018 הוא פרסם מסקנות דו"ח נרחב של חבר מושבעים גדול. הדו"ח טען להתעללות מינית ביותר מאלף ילדים בידי למעלה מ-300 כמרים. הדו"ח של משרד התובע הכללי הוביל לחקירות דומות במדינות אחרות נגד הכנסייה הקתולית, כגון חקירה שפתח התובע הכללי מיזורי ג'וש האולי. בינואר 2018 הפנה התובע המחוזי במחוז סנטר את תיק מותו של טים פיאצה, סטודנט באוניברסיטת המדינה של פנסילבניה שמת כתוצאה מזובור, למשרדו של שפירו בשל העובדה שהתובע המחוזי קטורנה שימש בעבר כסנגור פלילי של אחד הנאשמים בתיק. מספר נאשמים הודו באשמה בסופו של דבר. באוגוסט 2018 הפנה לארי קרסנר, התובע המחוזי בפילדלפיה, את חקירת הירי הקטלני של שוטר במשטרת פילדלפיה בג'פרי דניס בן ה-36 למשרדו של שפירו היות שקרסנר שימש כסנגור הפלילי של דניס קודם לכן. דניס היה במכוניתו כאשר שוטרים סמויים בכלי רכב לא מסומנים תקפו את דניס באגרופים, ושלושה שוטרים נפצעו לאחר שדניס ניסה להתחמק מהם. בדצמבר אותה שנה הכריז שפירו כי לא יוגשו כתב אישום נגד השוטר המעורב, בטענה כי "הפרות נוהל משטרתי לא תמיד עולות לרמה של כתב אישום פלילי". בעקבות זאת, משפחתו של דניס הגישה תביעה אזרחית נגד השוטר ועיריית פילדלפיה. במהלך 2019 הוביל שפירו מאמצים להבטיח טיפול רפואי במרכז הרפואי של אוניברסיטת פיטסבורג עבור בעלי ביטוח הבריאות של חברת היימארק. ההסדר אפשר ל-1.9 מיליון בעלי ביטוח להמשיך לקבל שירותי בריאות מהרופאים הנוכחיים שלהם במסגרת התוכנית, במקום להיאלץ להחליף ספק רפואי או ספק ביטוח. במהלך הבחירות לנשיאות ארצות הברית 2020 היה שפירו בין 20 חברי חבר האלקטורים מפנסילבניה שהעניקו את קולם למועמדים הדמוקרטים ג'ו ביידן וקמלה האריס. ב-2021 הכריז שפירו על הסדר אופיואידים לצד התאגיד ג'ונסון אנד ג'ונסון ושלושה מפיצי תרופות נוספים בארצות הברית, שהביא לפנסילבניה הכנסות בסך כמיליארד דולר. ההסדר פתר אלפי תביעות נגד החברות על תפקידן בהתפרצות משבר האופיואידים בארצות הברית. כבר במהלך כונתו כתובע הכללי נחשב שפירו למועמד פוטנציאלי לתפקיד מושל פנסילבניה. ב-13 באוקטובר 2021 הכריז שפירו באורח רשמי על מועמדותו לתפקיד המושל בבחירות 2022. בינואר 2022 דיווח מטה הבחירות של שפירו כי גייס 13.4 מיליון דולר בכספי בחירות, שתואר כסכום שיא למועמד בשנת בחירות. בבחירות המקדימות של המפלגה הדמוקרטית לא ניצב בפני שפירו אף מתמודד, וב-17 במאי 2022 נבחר למועמד המפלגה הדמוקרטית. יריבו הרפובליקני בבחירות היה דאג מסטריאנו (אנ'), חבר הסנאט של פנסילבניה. שפירו הגדיר את עצמו במהלך הבחירות כדמוקרט פרוגרסיבי, ובהמשך ביסס את מצעו בין היתר על הגנת זכויות הצבעה, הזכות להפיל, והעלאת שכר המינימום ל-15 דולר לשעה. מסע הבחירות של שפירו נתקל בביקורת מצד פרוגרסיבים אחדים בתוך המפלגה הדמוקרטית בגלל תמיכתו בעונש מוות על "פשעים אכזריים", כמו גם בשל התנצחויותיו הפומביות עם התובע המחוזי של פילדלפיה לארי קרסנר, והתפשרותו עם איגודי המשטרה למען העברת חקיקות לרפורמות במשטרה. עם זאת, המאמצים לגייס יריב לשפירו בבחירות המקדימות לא הניבו פרי. מאוחר יותר שינה שפירו את עמדתו, ואמר שכעת הוא מתנגד לעונש המוות ויחתום על הצעת חוק לביטולו. עוד לפני הבחירות המקדימות, מטה הבחירות של שפירו פרסם תעמולה טלוויזיונית ברחבי פנסילבניה, המתייחסת לזכייתו האפשרית של מסטריאנו במועמדות הרפובליקנית כ"ניצחון למה שדונלד טראמפ מייצג", בהתייחס לעמדתו של מסטריאנו בדבר איסור הפלות ולמאמציו להפוך את תוצאות הבחירות לנשיאות ארצות הברית 2020. פרסום זה נועד כדי להדביק בשלב מוקדם למסטריאנו תדמית של קיצוני עליה יוכל שפירו לבסס את מסע הבחירות שלו כמועמד המתון בין השניים אם מסטראינו ייבחר, אולם גם עלו טענות שזה היה ניסיון להתערב בבחירות המקדימות במפלגה היריבה על מנת שייבחר מועמד קיצוני שסיכוייו לניצחון בבחירות הכלליות נמוך יותר. מסטריאנו זכה בפריימריז הרפובליקניים ברוב גדול ויריבו המוביל, חבר הקונגרס לשעבר לו ברלטה (אנ'), אמר מאוחר יותר שהתעמולה של שפירו כנראה תרמה לניצחונו של מסטריאנו. ביום הבחירות הכלליות, 8 בנובמבר 2022, גרף שפירו 2,973,054 קולות, שהיוו 56.2% מסך קולות הבוחרים. לפיכך, נבחר למושל פנסליבניה. יריבו מסטריאנו גרף 2,222,344 קולות, שהיוו 42% מכלל הקולות. שפירו הושבע לתפקידו כמושל ב-17 בינואר 2023. שפירו הכיר את אשתו לורי בבית הספר התיכון היהודי בו הם למדו. הם נפגשו מחדש כאשר הוא היה איש צוות בקונגרס בוושינגטון והיא עבדה כאנליסטית בבית הלבן. ג'וש הציע לה נישואין ב-1997 בטחנת הקמח של מונטיפיורי בירושלים באחד מביקוריהם הרבים בישראל, והם התחתנו באותה שנה. לזוג ארבעה ילדים, והם מתגוררים בעיירה אבינגטון, מצפון לפילדלפיה. שפירו הוא יהודי קונסרבטיבי השומר כשרות. הוא מדגיש בציבור את אמונתו היהודית: בסרטון שפתח את מסע הבחירות שלו למושל הציג את ארוחת השבת המשפחתית, וכשהתראיין מביתו נראתה ברקע חנוכיה עם שַמָּש בדמותה של השופטת רות ביידר גינסבורג. הוא מרבה לצטט (באנגלית) את פתגמו של רבי טרפון במסכת אבות "לֹא עָלֶיךָ הַמְּלָאכָה לִגְמֹר, וְלֹא אַתָּה בֶּן חוֹרִין לִבָּטֵל מִמֶּנָּה.". מדיה וקבצים בנושא ג'וש שפירו בוויקישיתוף אתר האינטרנט הרשמי של ג'וש שפירו (באנגלית) נדב איל, האיש שבלם את השקר הגדול, באתר ynet, 11 בנובמבר 2022 בן סמואלס, יהודי מסורתי, ומגן על ישראל: המועמד הבולט לסגן של האריס, באתר הארץ, 24 ביולי 2024 ג'וש שפירו, ברשת החברתית פייסבוק ג'וש שפירו, ברשת החברתית אקס (טוויטר) ג'וש שפירו, ברשת החברתית אינסטגרם ג'וש שפירו, ברשת החברתית LinkedIn ג'וש שפירו, סרטונים בערוץ היוטיוב ג'וש שפירו, באתר פליקר ג'וש שפירו, במסד הנתונים הקולנועיים IMDb (באנגלית) ג'וש שפירו, באתר Rotten Tomatoes (באנגלית) ג'וש שפירו, באתר Metacritic (באנגלית) מארק לוי, Democrat Josh Shapiro wins Pennsylvania governor’s race, באתר AP‏, 9 בנובמבר 2022 (באנגלית) ג'וש שפירו, How the Soviet Jewry Movement Changed My Life, באתר Philadelphia Jewish Exponent, ‏5 בדצמבר 2012 ג'ייקוב קרונבלו, Josh Shapiro traces bid for Pennsylvania governor to his childhood work for Soviet Jews, באתר הפורוורד, 31 באוגוסט 2022 (באנגלית) ג'ייסון כהן, Josh Shapiro ready for next phase of career, באתר Pittsburgh Jewish Chronicle‏, 17 בינואר 2016 (באנגלית) ג'וליאן רות', 'He's got the courage of his convictions:' Attorney General Josh Shapiro embraces high-level battles, באתר Pittsburgh Post-Gazette‏, 25 בפברואר 2019 (באנגלית) אליזבת דיאס, Meet Josh Shapiro, the Man Behind the Bombshell Investigation of Clergy Sexual Abuse, באתר הניו יורק טיימס, 27 באוגוסט 2018 (באנגלית) פיטר הול, Pennsylvania's new attorney general hopes to restore confidence in the office, באתר The Morning Call‏, 15 בינואר 2017 (באנגלית) ג'ייק בלאמגרט, Is Josh Shapiro the Guy to Clean Up Kathleen Kane’s Scandal-Ravaged Office?, באתר Philadelphia Magazine‏, 20 באפריל 2016 (באנגלית) ניק פילד, Shapiro Officially Announces AG Campaign, באתר PoliticsPA‏, 12 בינואר 2016 (באנגלית) אנה אורסו, Josh Shapiro vs. John Rafferty: What to know about the PA Attorney General race, באתר BillyPenn‏, 25 באוקטובר 2016 (באנגלית) אנה אורסו, Josh Shapiro wins PA Attorney General race, באתר BillyPenn‏, 8 בנובמבר 2016 (באנגלית) Pennsylvania Attorney General Results: Josh Shapiro Wins, באתר הניו יורק טיימס, 1 באוגוסט 2017 (באנגלית) אלכסנדר ברנס, How Attorneys General Became Democrats’ Bulwark Against Trump, באתר הניו יורק טיימס, 6 בפברואר 2017 (באנגלית) דייוויד מורל, Attorney General Josh Shapiro Is Hosting a Philly Town Hall on Student Debt, באתר 1 באוקטובר 2019 (באנגלית) Pennsylvania Attorney General Josh Shapiro Backs Legalizing Marijuana, באתר CBS News‏, 27 בספטמבר 2017 (באנגלית) מארק ברמן, After Pennsylvania report on alleged church abuses, Missouri launches investigation. What will other states do?, באתר וושינגטון פוסט, 25 באוגוסט 2018 (באנגלית) STATEMENT OF OFFICE OF ATTORNEY GENERAL IN PIAZZA INVESTIGATION, באתר התובע הכללי של פנסילבניה, 9 בינואר 2018 (באנגלית) אמילי רולן, Philly D.A. Krasner refers Jeffrey Dennis police shooting probe to Pa. attorney general, באתר PhillyVoice‏, 23 באוגוסט 2018 (באנגלית) ג'ק טומקזוק, Wrongful death lawsuit filed in Tacony police shooting, באתר Northeast Times‏, 6 במרץ 2019 (באנגלית) דייוויד צ'אנג, No Charges for Philadelphia Officer Involved in Deadly Police Shooting in Tacony, באתר WCAU‏, 4 בדצמבר 2018 (באנגלית) ג'יליאן מקגולדריק, Josh Shapiro’s campaign, in first ad of $16.9 million buy, declares Doug Mastriano’s anti-abortion, anti-LGBTQ beliefs ‘too risky for Pa.’, באתר Pittsburgh-Post Gazette‏, 6 בספטמבר 2022 (באנגלית) ג'וליאן רות', Pennsylvania's presidential electors make it official, formally certify vote for Joe Biden and Kamala Harris, באתר Pittsburgh-Post Gazette‏, 14 בדצמבר 2020 (באנגלית) Josh Shapiro is the clear choice for Pennsylvania governor | Endorsement, באתר The Philadelphia Inquirer‏, 9 באוקטובר 2022 (באנגלית) מארק לוי, Democrat Shapiro Sets Campaign Cash Record in Race for Pa. Governor, באתר WCAU‏, 2 בפברואר 2022 (באנגלית) Josh Shapiro wins unopposed Democratic primary for Pennsylvania governor, באתר PBS‏, 17 במאי 2022 (באנגלית) סטיבן קרוסו, Pa. Attorney General Josh Shapiro will seek Democratic nod for governor in 2022, באתר Pennsylvania Capital-Star‏, 11 באוקטובר 2021 (באנגלית) פיט סיריאני, Shapiro said he opposes death penalty, באתר New Castle News‏, 20 באוקטובר 2021 (באנגלית) מארק לוי, GOP fears far-right candidate will be PA governor nominee, באתר AP‏, 11 במאי 2022 (באנגלית) לורה בנשוף, Democrats lifted GOP opponents in the primaries. Some of those races now look close, באתר NPR, ‏22 בספטמבר 2022 סם גלסקי, Lou Barletta says unsuccessful bid for GOP gubernatorial nomination was his last campaign, באתר Hazleton Standard-Speaker‏, 19 במאי 2022 (באנגלית) ynet, קרב צמוד: הדמוקרטים בדרך להפסד בבית הנבחרים, אך מתקרבים לשמירה על הסנאט, באתר ynet, 9 בנובמבר 2022 גרגורי קרייג, Josh Shapiro sworn-in as Pennsylvania governor and declares victory a rejection of political extremism, באתר CNN‏, 17 בינואר 2023 (באנגלית) ג'ן מרפי, Lori Shapiro: A behind-the-scenes motivator in husband’s gubernatorial campaign, באתר Pennlive, ‏12 באוקטובר 2012 נאום הניצחון בבחירות לתפקיד מושל פנסילבניה, סרטון בערוץ "CNBC Television", באתר יוטיוב